Helsingin Palloseura (naiset)

Helsingin Palloseuran naisten edustusjoukkue on Helsingin Palloseuraan kuuluva jalkapallojoukkue, joka pelaa Suomen korkeimmalla sarjatasolla Kansallisessa liigassa. Kaudella 2022 HPS sijoittui sarjassa kuudenneksi.

Joukkueen aluetta on Helsingin Paloheinä, jossa sillä on oma kenttä, Paloheinän tekonurmi.

Historia 
HPS:n ensimmäinen naisten jalkapallojoukkue pelasi vuonna 1972. 

HPS voitti kaudella 2016 Naisten Kakkosen lohkonsa ja nousi seuraavaksi kaudeksi Naisten Ykköseen. 

Naisten Ykkösen kausilla 2017–2019 HPS sijoittui joka vuosi sarjan kolmanneksi suoran nousijan sekä karsijan taakse. Maalipörssin voitti jokaisella kaudella HPS:n pelaaja: Ella Andberg kausilla 2017 ja 2018 sekä Piipa Kämppi kaudella 2019.

Kaudella 2020 HPS voitti Naisten Ykkösen kahdeksan pisteen erolla VIFK:hon ja nousi Kansalliseen liigaan. Piipa Kämppi teki 16 maalia ja voitti maalipörssin.

HPS panosti Kansallisen Liigan kauteen 2021 kentällä ja sen ulkopuolella. Seura pyrki luomaan ammattimaista seurakulttuuria yhteistyösopimuksilla ja markkinointitoimenpiteillä. Ella Andberg ja Piipa Kämppi molemmat solmivat kaksivuotiset jatkosopimukset, ja joukkueessa jatkoi useita aiemminkin pääsarjassa pelanneita pelaajia. Uusista pelaajista joukkuetta vahvistivat muun muassa Alisa Hokkanen, Tuuli Siponen, Dolma Gurung ja Mette Barck. Viralliseksi tavoitteekseen HPS asetti sarjapaikan säilyttämisen. Kauden alku oli HPS:lle vaikea, mutta se paransi tuloksiaan. Otteet kuitenkin ailahtelivat ja joukkue joutui  karsintaan, jossa se säilytti sarjapaikkansa voittamalla NJS:n yhteismaalein 4–0.

HPS oli jo elokuussa 2021 tiedottanut, että sen seuraavan kauden päävalmentaja on sen hetkinen apuvalmentaja Mari Savolainen. Päävalmentajana kaudesta 2019 toiminut Toni Anttila siirtyi HPS:n miesten edustusjoukkueen päävalmentajaksi. HPS:n tärkeimpiä hankintoja kaudelle 2022 oli KuPS:n mestarijoukkueesta siirtynyt Elisa Lemettinen. Lisäksi Savolainen sai houkuteltua joukkueeseen pääkaupunkiseudun nuoria pelaajia, jotka eivät olleet tehneet läpimurtoa. Talvella pelatussa Suomen Cupissa HPS kärsi maalinteko-ongelmista eikä edennyt alkulohkosta jatkopeleihin. Kansalllisessa liigassa HPS ylsi mestaruussarjaan ja sijoittui lopulta kuudenneksi. Joukkueen kokeneet pelaajat, kuten Aino Lehtinen ja Piipa Kämppi, olivat isossa roolissa, mutta hyvin sujunut kausi oli myös nuorten pelaajien ansiota. Esimerkiksi Aada Nurmi ja Oona Jääskeläinen esiintyivät hyökkäyspäässä tehokkaasti, ja puolustuksessa Aura Nyholm antoi taustatukea Eerika Hämäläiselle ja Helmi Vapolalle.

HPS:ssä oli siirrytty vuosi vuodelta ammattimaisempaan harjoitteluun, ja kaudelle 2023 joukkueesta kaavailtiin kärjen haastajaa. HPS:n yli 157 000 euron kokonaisbudjetti oli sarjan viidenneksi suurin. Uusina pelaajina joukkueeseen liittyivät muun muassa Annika Haanpää, Henni Rinkinen, Anna-Stina Simonen ja Matilda Kataja. Maalivahti Jessica Kiviaho siirtyi Åland Unitediin ja hänet korvasi Iina Rautiainen. HPS sijoittui sarjassa viidenneksi.

Stadion 

Joukkueen kotistadion on Paloheinän tekonurmi (sponsorinimi HofS Areena). Kenttä ei aluksi täyttänyt Kansallisen Liigan lisenssiehtoja, minkä vuoksi HPS joutui pelaamaan kauden 2021 ensimmäiset kotiottelunsa Oulunkylän liikuntapuistossa. HPS pääsi pelaamaan Paloheinään lopulta elokuussa, kun tehtyjen olosuhdeparannusten myötä kenttä täytti Kansallisen Liigan kriteerit. Kentän viereen rakennettiin HPS-talo, joka sisälsi uudet pukutilat sekä myös toimiston seuran työntekijöille. Lisäksi katsojakapasiteettia kasvatettiin uusilla katsomoilla.

Joukkue kaudella 2023 
Päivitetty 10. huhtikuuta 2023.

Pelaajat 

 Maalivahdit 

 1 Emilia Tuomela
 13 Iina Rautiainen

 Puolustajat 
 3 Veera Keto
 5 Helmi Vapola
 8 Eerika Hämäläinen
 15 Tia Painilainen
 19 Julia Haikonen
 23 Aura Nyholm
 27 Ella Pesonen 
 30 Milla Himberg

 Keskikenttäpelaajat 
 4 Milla Lehtomaa
 6 Annika Haanpää
 9 Henni Rinkinen
 10 Elisa Lemettinen
 14 Aino Lehtinen (kapteeni)
 17 Aada Nurmi 
 22 Neela Antikainen
 92 Hanna Onufriew

 Hyökkääjät 
 2 Matilda Kataja
 7 Helmi Halomo
 12 Piipa Kämppi
 16 Anna-Stina Simonen
 18 Dolma Gurung
 20 Oona Jääskeläinen
 25 Jutta Angeria

Valmennus ja taustat 

 Päävalmentaja: Mari Savolainen
 Valmentaja: Ida-Sofia Helppikangas
 Valmentaja: Elina Kuronen
 Maalivahtivalmentaja: Daniel Ivanov
 Maalivahtivalmentaja: Matti Mäntynen
 Huoltaja: Jari Jeskanen
 Fysioterapeutti: Tiina Salmela
 Lääkäri: Olli Rytsölä
 Joukkueenjohtaja: Jarmo Santala
 Viestintävastaava: Atte Lehtonen

Saavutukset ja palkinnot

Joukkue 
 Naisten Ykkösen mestaruus ja nousu Kansalliseen Liigaan 2020
 Naisten Kakkosen lohkovoitto ja nousu Naisten Ykköseen 2016

Pelaajapalkinnot 
 Naisten Ykkösen maalipörssin voittaja 2017: Ella Andberg
 Naisten Ykkösen maalipörssin voittaja 2018: Ella Andberg
 Naisten Ykkösen maalipörssin voittaja 2019: Piipa Kämppi
 Naisten Ykkösen maalipörssin voittaja 2020: Piipa Kämppi

Helsingin vuoden naispelaaja: 2018: Ella Andberg
Ykkösen vuoden maalivahti 2018: Ida-Sofia Helppikangas
Ykkösen vuoden pelaaja 2019: Maiju Hirvonen 
Ykkösen vuoden pelaaja 2020: Piipa Kämppi 
Ykkösen vuoden hyökkääjä 2019: Piipa Kämppi
Ykkösen vuoden hyökkääjä 2020: Piipa Kämppi
Ykkösen vuoden keskikenttäpelaaja 2020: Dali Meller

Tilastot

Sarjasijoituksia

Lähteet

Viitteet

Aiheesta muualla 
HPS.fi

Suomalaiset naisten jalkapalloseurat
Helsinkiläiset urheiluseurat